Muutettu ehdotus: EUROOPAN PARLAMENTIN JA NEUVOSTON PÄÄTÖS eEurope-toimintasuunnitelman seurantaa, hyvien toimintatapojen levittämistä sekä verkko- ja tietoturvan parantamista koskevan monivuotisen MODINIS-ohjelman (2003-2005) hyväksymisestä (komission EY:n perustamissopimuksen 250 (2) artiklan nojalla esittämä)

1. Taustaa

Ehdotus (KOM(2002)425 lopullinen - 2002/0187/COD) perustamissopimuksen 157 artiklan 3 kohdan nojalla neuvostolle ja Euroopan parlamentille: 26. heinäkuuta 2002

Euroopan talous- ja sosiaalikomitean lausunto: 24. lokakuuta 2002

Alueiden komitean lausunto: 12. helmikuuta 2003

Euroopan parlamentin lausunto - ensimmäinen käsittely: 12. helmikuuta 2003.

2. Komission ehdotuksen tavoite

MODINIS-ohjelmaa koskevalla ehdotuksella pyritään luomaan oikeusperusta eEurope 2005 -toimintaohjelman seurantatoimien ja parhaiden toimintatapojen levittämisen jatkamiselle. Lisäksi ehdotuksella pyritään mahdollistamaan verkko- ja tietoturvaviraston valmistelujen aloittaminen.

3. Komission kanta parlamentin ehdottamiin tarkistuksiin

3.1. Komission hyväksymät tarkistukset

Komissio hyväksyy Euroopan parlamentin ehdottamista 15:stä tarkistuksesta kokonaan 4 tarkistusta, eli tarkistukset 1, 2, 3 ja 9.

Tarkistuksessa 1 lisätään johdanto-osan 6 kappaleeseen viittaus verkko- ja tietoturvasta 22. lokakuuta 2002 annettuun Euroopan parlamentin päätöslauselmaan. Tämä on hyödyllinen lisäys, jolla täydennetään viittauksia sellaisiin poliittisiin lausumiin, joissa komissiota pyydetään esittämään ehdotuksia tällä alalla.

Tarkistuksella 2 lisätään uusi johdanto-osan 6 a kappale, jossa viitataan eEurope 2005 -toimintasuunnitelmaan ja sen tavoitteeseen luoda tietoverkkorikollisuuden työryhmä tietoturvakysymysten osaamiskeskukseksi. Komissio pitää tätä tarkistusta hyödyllisenä.

Tarkistuksessa 3 ehdotetaan johdanto-osan 7 kappaleessa olevan ilmaisun 'kaksijakoiseen yhteiskuntaan' korvaamista ilmaisulla 'digitaaliajasta syrjäytymiseen'.

Tarkistuksessa 9 (1 artikla) lisätään jäsenvaltioille pyyntö toimittaa ajantasaisia tilastotietoja. Tarkistus on hyväksyttävä, ja komissio ehdottaakin seuraavaa sanamuotoa: 'ja kehottamalla jäsenvaltioita toimittamaan viimeisimmät saatavilla olevat tiedot'.

3.2. Komission osittain tai periaatteessa hyväksymät tarkistukset

Tarkistuksessa 4 ehdotetaan johdanto-osan 7 kappaleeseen uutta 2 a kohtaa, jossa viitataan epäedullisessa asemassa oleviin ryhmiin, jotka eivät aiemmin ole pystyneet hyötymään tieto- ja viestintätekniikasta. Erityisesti viitataan tietoyhteiskunnan alan toimiin, joilla pyritään edistämään edelleen epäedullisessa asemassa olevien ryhmien (naisten, vammaisten, vanhusten ja työttömien) osallistumista tietoyhteiskuntaan. Komissio hyväksyy periaatteessa tämän lisäyksen. Luettelo epäedullisessa asemassa olevista ryhmistä rajoittaisi kuitenkin tarpeettomasti tällaisten ryhmien määrittelyä. Tästä syystä komissio ehdottaa johdanto-osan 7 kappaleen uuden 2 a kohdan sanamuodoksi seuraavaa: "Euroopan unionin ja jäsenvaltioiden toimilla tietoyhteiskunnan alalla pyritään edistämään edelleen epäedullisessa asemassa olevien ryhmien osallistumista tietoyhteiskuntaan".

Tarkistuksissa 5 ja 6 (johdanto-osan uusi 13 a ja 13 b kappale) sidotaan yksityiskohtaisesti kaikki ohjelman toimet Euroopan parlamentin ehdotukseen ohjelman laajentamiseksi ehdokasvaltioihin, ETA-maihin, Keski- ja Itä-Euroopan assosioituneisiin maihin ja Turkkiin. Komissio suostuu periaatteessa uuteen johdanto-osan kappaleeseen, jossa mainitaan Euroopan parlamentin pyynnön sisältö. Komissio ehdottaakin uutta johdanto-osan 13 a kappaletta, jossa yhdistetään nämä kaksi johdanto-osan kappaletta seuraavasti: "näissä toimissa pyritään edistämään synergiaa ja yhteistyötä jäsenvaltioiden, Euroopan talousalueen maiden, ehdokasvaltioiden sekä assosioituneiden maiden ja Turkin kesken, ja komissio voisi jatkossa edistää näiden maiden tiiviimpää osallistumista ohjelmaan".

Tarkistuksessa 10 (1 artiklan c kohta) lisätään selvennys, jolla varmistetaan, että tietoyhteiskunnan taloudellisten ja yhteiskunnallisten vaikutusten analysoinnissa otetaan huomioon myös vaikutukset sosiaalisen osallisuuden kannalta, jotta riskit syrjäytyä digitaaliajasta eliminoitaisiin. Komissio voi periaatteessa hyväksyä selvennyksen ja ehdottaa seuraavaa sanamuotoa: ", digitaalisen kahtiajaon ehkäisemiseksi sosiaalisen osallisuuden kannalta sekä sisämarkkinoiden tehokkuuden kannalta".

Tarkistukset 11 ja 12 (1 artiklan d kohta ja 2 artiklan e kohta) ovat hyödyllisiä selvennyksiä. Komissio kannattaa tällaista suoraa viittausta tietoturvaelimeen. Komissio ehdottaa kuitenkin, että teksti olisi linjassa verkko- ja tietoturvaviraston perustamisesta äskettäin annetun komission ehdotuksen kanssa. Näin ollen komissio hyväksyy tarkistukset niin, että ilmaisu 'tietoverkkorikollisuuden työryhmä' on korvattu ilmaisulla 'verkko- ja tietoturvavirasto'.

Tarkistuksessa 15 (uusi 7 a artikla) ehdotetaan suoraa viittausta ohjelman mahdolliseen avaamiseen ehdokasvaltioille, ETA-maille ja Turkille. Komissio kannattaa tällaista suoraa viittausta näihin maihin. Parlamentin tarkistuksen toinen kappale vaikuttaa kuitenkin turhalta toistolta, joten komissio ehdottaa säilytettäväksi ainoastaan tarkistuksen ensimmäisen kappaleen seuraavasti:

"Euroopan talousalueen maat, hakijavaltiot sekä assosioituneet maat ja Turkki voivat osallistua ohjelmaan Euroopan yhteisön kanssa tekemiensä sopimusten puitteissa."

3.3. Tarkistukset, joita komissio ei voi hyväksyä

Tarkistuksessa 7 (johdanto-osan uusi 13 c kohta) lisätään viittaus Göteborgin Eurooppa-neuvostoon (kesäkuu 2001), joka käynnisti KIE-maissa vastaavanlaisen vertailuanalyysi- ja seurantaprosessin kuin Euroopan unionin maissa. Aloite perustui EU:n jäsenyyttä hakeneiden valtioiden hallitusten päämiesten päätökseen. Ohjelma on nyt käynnissä ja se päättyy vuoden 2003 lopussa. Komissio ei pidä ehdotettua viittausta tarpeellisena, koska nämä maat osallistuvat joka tapauksessa ohjelmaan jäsenvaltioina vuodesta 2004 lähtien.

Tarkistuksessa 8 (johdanto-osan 14 kappale) ehdotetaan "hallintokomitean" sijaan "neuvoa-antavaa komiteaa". Avoimuuteen liittyvistä syistä komissio pitää kuitenkin omaa ehdotustaan parhaimpana vaihtoehtona. Komission ehdotuksessa on lisäksi otettu huomioon ohjelman hallintoon liittyvät jäsenvaltioiden toiveet, joita ne ovat ilmaisseet tätä ohjelmaa edeltäneen PROMISE-ohjelman aikana.

Tarkistuksessa 13 (6 artikla) viitataan MODINIS-komitean luonteeseen (neuvoa-antava) ja kokoonpanoon (yksi edustaja jokaisesta jäsenvaltiosta ja muiden osallistujavaltioiden edustajien osallistuminen). Tämä tarkistus on yhteydessä tarkistukseen 8.

a) Tämä kysymys on osa komitean sisäisiä järjestelyjä. Ne perustuvat vakiotyöjärjestykseen, josta komissio tekee päätöksen neuvoston päätöksen 1999/468 nojalla. Työjärjestyksen mukaan jokaisella jäsenvaltiolla on oltava edustajanaan yksi jäsen. Komiteaan voi kyseisen jäsenvaltion omalla kustannuksella ja komitean puheenjohtajan luvalla osallistua myös muita asiantuntijoita.

b) Komission ehdotukseen sisältyy jo se, että muut maat osallistuvat komiteaan sitä mukaa kun ne liittyvät mukaan ohjelmaan. Ehdokasvaltiot pääsevät komiteaan mukaan automaattisesti vuonna 2004.

c) Tarkistuksen 8 yhteydessä esitetyistä syistä komissio katsoo, että komitean on oltava luonteeltaan hallintokomitea.

Tarkistuksessa 14 lisätään viittaus budjettimenettelyyn liittyviin vaatimuksiin (vuosittainen määrällinen ja laadullinen arviointi). Tarkistus ei ole tarpeen, koska siinä pelkästään toistetaan komissiolle muutenkin kuuluva, budjettivarojen käyttöön liittyvä velvoite (rahoitusasetuksen 1605/2002 27 artiklan 3 ja 4 kohta).

4. Päätelmät

Euroopan yhteisön perustamissopimuksen 250 artiklan 2 kohdan mukaisesti komissio muuttaa ehdotustaan kuten edellä on selostettu.